<classify> MAKAMU wa Rais, Samia Suluhu Hassan amesema serikali itaendelea kuboresha suala la nishati, huku ikianza kutandaza miundombinu ya gesi asilia kwa ajili ya viwanda na matumizi ya kawaida.Ameyasema hayo wakati wa ziara ya kutembelea shughuli mbalimbali za maendeleo wilayani Mkuranga Mkoa wa Pwani kwenye viwanda vya Knauf Gypsum Tanzania Ltd na Godwill Tanzania Ceramic Co Ltd. Samia alisema serikali inaendelea kuweka mazingira mazuri ili kukabiliana na changamoto ya umeme kwenye viwanda vilivyopo nchini.Matumizi ya gesi ni rahisi na gharama zake ni nafuu na itapunguza gharama za uzalishaji kutokana na urahisi wa nishati hiyo ya gesi, alisema Samia na kuongeza kuwa kwa sasa matumizi ya gesi asilia yatakuwa mkombozi wa nishati ya umeme nchini na viwanda vinapaswa kujiandaa kwa nishati ya gesi.Naibu Waziri wa Nishati, Subira Mgalu alisema tayari gesi asilia imeanza kutumika katika Kiwanda cha Goodwill, huku serikali ikiendelea kuweka miundombinu hiyo na Kiwanda cha Knauf kitapata umeme wa gesi ifikapo Machi mwakani.Alisema kaya 500 eneo la Chuo Kikuu cha Dar es Salaam UDSM, Mlalakuwa na Sinza zimeanza kuitumia gesi hiyo na itaendelea kusambazwa.Mkuu wa Mkoa wa Pwani, Evarist Ndikilo amesema Wilaya ya Mkuranga ina viwanda vikubwa 61 ambavyo vimetoa ajira na kukabili changamoto ya ajira kwenye wilaya na mkoa.Ndikilo alisema wamehamasisha kwa kiasi kikubwa wawekezaji ambao wamejitokeza kwa wingi na kuufanya mkoa huo kuongoza kwa viwanda nchini ukiwa na kiwanda 429 vikubwa.  <topic>: kitaifa 